Jacky Kulik , faðir fórnarlambsins Elodie Kulik , sýnir fjölmiðlum mynd af dóttur sinni . AFP Franskur karlmaður , sem er sakaður um að hafa nauðgað og myrt unga konu á hrottafenginn hátt fyrir tæplega tveimur áratugum síðan , er hægt og rólega að vakna úr dái eftir að hann reyndi að taka eigið líf með því að gleypa skordýraeitur eftir að dómur var kveðinn upp í málinu á föstudag . Mál mannsins , Willy Bardon , hefur árum saman vakið mikla athygli í Frakklandi , en glæpinn framdi hann árið 2002 . Dómur var kveðinn upp í borginni Amiens í norðurhluta Frakklands á föstudag . Bardon hafði verið dæmdur í 30 ára fangelsi fyrir mannrán , en var sýknaður af ákæru um morð . Réttarhöldin tóku 13 daga og einungis nokkrum sekúndum eftir að dómur féll reyndi Bardon að taka eigið líf . Bardon , sem er 45 ára gamall , er undir stöðugu eftirliti lögreglu á spítalanum . „ Hann er hægt og rólega að vakna úr dáinu en er ennþá í lífshættulegu ástandi . Eitrið sem hann tók inn er skordýraeitur sem er kallað Temik og það er einstaklega hættulegt efni sem hefur áhrif á tauga - og æðakerfi líkamans , “ sagði saksóknarinn Alexandre de Bosschere í samtali við AFP-fréttastofuna . Hann bætti því við að ekki væri vitað hvernig Bardon náði að fela efnið þar sem hann undirgekkst líkamsleit fyrir réttarhöldin . Fórnarlambið var bankastarfsmaðurinn Elodie Kulik , þá 24 ára gömul . Henni var rænt og nauðgað . Síðar var hún kyrkt áður en lík hennar var brennt í janúar árið 2002 í Terty í Aisne-héraðinu í Frakklandi . Áður en hún var myrt náði Kulik að hringja á neyðarlínunna og var það upptakan af því símtali lykilsönnunargagn í réttarhöldunum . Sex vitni sögðust þekkja rödd Bardon á upptökunni en hann neitaði sök allan tímann . „ Það er ljóst að hr. Bardon reyndi að taka eigið líf . Hann sagði ítrekað að hann gæti ekki farið aftur í fangelsi , “ sagði lögmaður hans Stephane Daquo í samtali við AFP . Daqou bætti því við að það rannsókn lögreglu væri gloppótt . Erfðaefni úr öðrum manni , Gregory Wiart , fannst á vettvangi en hann lést árið 2003 . Uppfært : Ranglega sagði í fyrri útgáfu fréttarinnar að Bardon hefði legið í dái í tæpa tvo áratugi . Hið rétta er að hann hefur verið í dái frá því á föstudag , þegar hann var dæmdur fyrir glæp sinn , sem framinn var árið 2002 . Lesendur eru beðnir velvirðingar á þessum mistökum .